നില്പ്പ് സമരം നടത്തി കാഞ്ഞിരപ്പള്ളി: ഭക്ഷ്യകിറ്റുകള് വിതരണം ചെയ്തതിന്റെ കമ്മീഷന് ലഭിക്കാത്തതില് പ്രതിഷേധിച്ച് റേഷന് വ്യാപാരികള് കാഞ്ഞിരപ്പള്ളി താലൂക്ക് സപ്ലൈ ഓഫീസിന് മുന്പില് നില്പ്പ് സമരം നടത്തി. പത്ത് മാസത്തോളമായി വിതരണം ചെയ്ത കിറ്റിന്റെ കമ്മീഷന് കിട്ടാത്തതില് പ്രതിഷേധിച്ചായിരുന്നു സംയുക്ത റേഷന് സംഘടനാ കോഓര്ഡിനേഷന് കമ്മിറ്റികളുടെ നേതൃത്വത്തിലുള്ള നില്പ്പ് സമരം. കെആര്ഇഎഫ് താലൂക്ക് സെക്രട്ടറി പി.എ. ഇര്ഷാദ് സമരം ഉദ്ഘാടനം ചെയ്തു. കെ.എസ്. സന്തോഷ് കുമാര്, സിനിഷ് പി.എസ്., ഇ.എസ്. ഹാരിസ്, സി.എസ്. ഇല്ല്യാസ് എന്നിവര് പ്രസംഗിച്ചു. ഭക്ഷ്യക്കിറ്റുകള് വിതരണം ചെയ്ത വകയില് അന്പതിനായിരം മുതല് എഴുപതിനായിരം രൂപ വരെ ഓരോ കടയുടമകള്ക്കും ലഭിക്കാനുണ്ടെന്ന് റേഷന് വ്യാപാരികള് പറയുന്നു. സംസ്ഥാന വ്യാപകമായി സംഘടിപ്പിച്ച പ്രതിഷേധത്തിന്റെ ഭാഗമായിട്ടായിരുന്നു കാഞ്ഞിരപ്പള്ളിയിലെയും നില്പ്പ് സമരം നടത്തിയത്.